Det bliver et VM i fodbold med både Danmark og Sverige til sommer i Rusland, og kort før slutrundens start får vi et lille indtryk af, hvem der er stærkest af de to fodboldnationer.

Danmark skal nemlig til Stockholm den 2. juni på Friends Arena for at møde Sverige i en testkamp op til VM-slutrunden, som vil være det officielle opgør nummer 106 mellem de to nabonationer.

- En kamp mod Sverige har to formål for os og er et nyttigt opgør i vores VM-forberedelse. Først og fremmest får vi med Sverige en kamp mod en modstander, der i sin spillestil er rigtig godt organiseret, og derfor minder om Peru, der også har en god defensiv og stram organisation, forklarer landstræner Åge Hareide til dbu.dk.

- Og så får vi jo en fantastisk kamp om Norden med forhåbentlig masser af fodboldbegejstring på begge sider af sundet inden begge hold tager til Rusland, siger han.

Senest Danmarks herrelandshold mødte Sverige var i playoffkampene i EM-kvalifikationen i 2015, hvor svenskerne tog billetten fra danskerne.